Source: https://miskolcitorvenyszek.birosag.hu/sajtokozlemeny/20191031/huszonket-alkalommal-vasaroltak-mas-adataival-az-online-csalok
Timestamp: 2020-08-03 09:51:57
Document Index: 7970069

Matched Legal Cases: ['bíróság ', 'bíróság\n', 'bíróság ', 'bíróság ', 'bíróság ', 'bíróság ']

Huszonkét alkalommal vásároltak más adataival az online csalók – letartóztatásukat rendelte el a bíróság | Miskolci Törvényszék
Huszonkét alkalommal vásároltak más adataival az online csalók – letartóztatásukat rendelte el a bíróság
Megjelenés ideje: 2019. október 31., 16:01
A Miskolci Járásbíróság nyomozási bírája egy hónapra rendelte el a letartóztatását annak a férfinak és nőnek, akik úgy vásárolhattak részletre az interneten keresztül nagy értékű mobiltelefonokat és műszaki cikkeket, hogy minden alkalommal más, valós személyek adatait adták meg, azok tudta és beleegyezése nélkül.
A gyanú szerint a miskolci férfi és nő 2019. január és március között mintegy huszonkét alkalommal vásárolt különböző műszaki cikkeket részletfizetésre egy telefonszolgáltató webshopjából. A megrendelések során minden alkalommal létező személyek adatait használták fel, hiszen maguk valójában nem akarták kifizetni a futárszolgálaton keresztül átvett termékek törlesztő részleteit. Cselekményükkel több, mint 7 millió forintos kárt okozott a szolgáltatónak.
A gyanúsítottakkal szemben jelentős kárt okozó, üzletszerűen elkövetett csalás bűntettének megvalósítása miatt indult nyomozás, mely bűnösségük megállapítása esetén 2 évtől 8 évig terjedő szabadságvesztéssel büntethető. A bíróság álláspontja szerint a kiszabható büntetés mértékére és életkörülményeikre figyelemmel mindkét gyanúsított vonatkozásában fennáll a szökés, elrejtőzés veszélye. Ugyanakkor az sem zárható ki vonatkozásukban, hogy szabadlábon hagyásuk esetén az eljárásban részt vevő személyek megfélemlítésével, befolyásolásával vagy bizonyítékok megsemmisítésével veszélyeztetnék a büntetőeljárás lefolytatását. Mindezek alapján a járásbíróság a gyanúsítottakkal szemben a legszigorúbb kényszerintézkedés elrendelését látta indokoltnak, így letartóztatásukat rendelte el 2019. november 30-ig.
A bíróság döntését a gyanúsítottak és védőik elfogadták, így a végzés véglegessé vált.